FI Euroopan unionin virallinen lehti CE 84/955

(2004/C 84 E/1054)

KIRJALLINEN KYSYMYS P-1170/04

esittäjä(t): Manuel dos Santos (PSE) komissiolle

(13. huhtikuuta 2004)

Aihe: Amoreirasin tunnelin rakentaminen Lissaboniin

Toukokuun 29. päivänä 2002 Lissabonin kaupunginvaltuusto hyväksyi julkisen tarjouskilpailun järjestämisen Av. Duarte Pachecon, Rua Joaquim António de Aguiarin ja Av. Fontes Pereira de Melon tunnelitöitä koskevasta urakasta. Hankkeen toteuttamista koskevassa perusohjelmassa vahvistettiin, että

— tunnelin rakennustyöt vaikuttavat joidenkin infrastruktuurien toimintaan, joten tarjouskilpailuun osallistujien on esitettävä ratkaisuja, joiden mukaisesti töistä haittaa kärsivien infrastruktuurien toiminta mahdollistetaan muulla tavalla

— tarjouskilpailuun osallistujien on esitettävä ehdottamansa ratkaisut, jotka on kehitelty edeltävän selvityksen pohjalta ottaen huomioon kaikki asiaan liittyvät erikoisuudet, etenkin maapohjaa hyväkseen käyttävän toiminnan ohjaaminen toista kautta

— urakkaan on kuuluttava kaikki työt, jotka johtavat kaikkien urakan tavoitteiden toteutumiseen kokonaisuudessaan, mukaan lukien kaikki aliurakoitsijoiden toteuttamat siirrot.

Maaliskuun 14. päivänä 2003 Lissabonin kaupunginvaltuusto ei hyväksynyt yhtään urakkaa koskevaa ehdotusta, koska kaikki olivat hinnaltaan korkeita, ja hyväksyi, että urakkasopimus tehtäisiin suoralla sopimuksella. Turvautumalla suoraan sopimukseen (kun julkisen tarjouskilpailun perusteella ei saada ehdotuksia) ei voida toimia vastoin ohjelmaa tai tarjouspyyntöasiakirjoja, jotka ovat kyseisen kilpailun perusta. Kuitenkin analysoidessaan suoraan sopimukseen perustuvia ehdotuksia komissio päätti, että infrastruktuurien palauttamista koskevia toimeksiantoja ei saisi pitää sopimuksen oleellisina osatekijöinä. Maaliskuun 22. päivänä 2003 Lissabonin kaupunginvaltuusto myönsi urakan suoran sopimuksen perusteella ryhmittymälle, jonka muodostavat Empresas Construções do Tâmega S.A. ja CME-Construções e Manutenção Electromecânica S.A., jotka ovat poistaneet ehdotuksestaan olennaisia töitä, mikä vaikuttaa huomattavasti infrastruktuurien tasoon.

Näiden huomioiden perusteella kysyn komissiolta seuraavaa:

— Rikotaanko edellä esitetyn mukaisesti tehdyllä suoralla sopimuksella direktiivin 93/37/ETY 7 artiklan 3 kohdan a alakohtaa (1) ja vapaan kilpailun periaatetta?

— Koska ehdotus ei ole perusohjelman ja tarjouspyyntöasiakirjojen mukainen ja siksi, että Lissabonin kaupunginvaltuusto on tehnyt harkintansa ja aloittanut neuvottelut kyseisten perusteiden pohjalta ja koska se aiheuttaa haittaa kolmansille osapuolille, jotka toimivat vilpittömässä mielessä, eikö tässä rikota yhteisön oikeuden soveltamisesta johtuvaa yhtäläisen kohtelun periaatetta?

Frits Bolkesteinin komission puolesta antama vastaus

(30. huhtikuuta 2004)

Yhteisön direktiivien mukaan rahallista vastiketta vastaan tehtyjä kirjallisia sopimuksia, jotka on tehty hankintaviranomaisen tai hankintayksikön ja toimeksisaajan kesken ja joiden tarkoituksena on rakennusurakan suorittaminen, hankkeen toteuttaminen taikka palvelun tai tavaran toimittaminen, on pidettävä julkisia rakennusurakoita, palveluhankintoja tai tavaranhankintoja koskevana sopimuksena. Jos sopimushinta ylittää direktiiveissä säädetyn rajan, sopimuksenteossa on noudatettava yhteisön direktiivien säännöksiä, joissa vahvistetaan yksityiskohtaiset säännöt muun muassa julkistamisesta ja yritysten osallistumisesta.

Neuvottelumenettelyä voidaan käyttää vain tietyissä poikkeustapauksissa, joista säädetään julkisia hankintoja käsittelevissä direktiiveissä, sillä tällainen menettely poikkeaa direktiivien mukaisista yleissäännöistä.

Yhteisöjen tuomioistuimen vakiintuneen oikeuskäytännön mukaan sen, joka haluaa vedota tähän poikkeukseen, tehtävänä on näyttää toteen, että olosuhteet, joiden johdosta poikkeus on perusteltu, ovat todella olemassa (ks. julkisia rakennusurakoita koskevien sopimusten osalta asiassa 199/85, komissio vastaan Italia, 10. maaliskuuta 1987 annettu tuomio).

Komissiolla ei ole tällä hetkellä käytettävissään tietoja, joiden perusteella olisi mahdollista arvioida, onko kyseisen sopimuksen tekomenettelyssä noudatettu direktiivin 93/37/ETY ja varsinkin sen 7 artiklan 3 kohdan a alakohdan sääntöjä.

Kirjallisessa kysymyksessä annettujen tietojen perusteella komissio ottaa yhteyttä Portugalin viranomaisiin ja pyytää niiltä tietoja, jotta tapaus voidaan tutkia perusteellisesti.

(1) EYVL L 199, 9.8.1993, s. 54.